Luister: Verona stel ‘voorwaardes’ met jongste enkelsnitDie omroeper, televisieaanbieder, joernalis en werklikheidsprogramster Verona Goslett se splinternuwe enkelsnit, “Voorwaardes”, is pas uitgereik. Die snit is uit haar eie pen en handel oor jou reëls vir die persoon met wie jy in ŉ verhouding is en waarby albei partye baat. “Voorwaardes” is ŉ liefdesliedjie, sê Verona. “Hierdie liedjie kom uit my hart uit. Ek het dit een aand vir die spesiale persoon in my lewe geskryf. Hy het al vir ŉ wyle my hart by hom en ek skryf toe vir hom ‘voorwaardes’ om hierdie hart te bewaar.” Die snit is geskryf saam met liedjieskrywer Vaughan Gardiner en opgeneem by Muse Studios. “Voorwaardes” volg in die voetspore van haar vorige enkelsnitte, “Maskers”, “Sterker” en “Verloor myself in jou”, wat op die trefferparades van verskeie radiostasies geboer het. Sy vertel hartseer sy wou graag die liedjie vir haar verloofde speel op hulle troue, maar dié spesiale dag is uitgestel weens die Covid-19-pandemie. Dié koronavirus kon haar egter nie keer om wel dié liedjie, wat sy spesiaal vir hom geskryf het, met die publiek te deel nie. “Ons troue is ongelukkig al aan die begin van die afsonderingstydperk uitgestel. Ons harte is baie seer daaroor, maar dan besef ŉ mens daar is groter dinge aan die gebeur en ons het soveel om voor dankbaar te wees.” Sy het in 2018 deurgedring na die uitkloprondes van die werklikheidsreeks, The Voice SA, nadat sy die beoordelaars beïndruk het met haar weergawe van Avril Lavigne se “Head Above Water” tydens die “blinde oudisies”. Verona op die ‘The Voice SA’-verhoog. Sy het in 2018 aan dié sangkompetisie deelgeneem. (Foto: Facebook/Verona Artist) Sy beskou haar deelname aan dié reeks as een van die hoogtepunte van haar musiekloopbaan sover. “Dit was een van die beste leerskole en ervarings wat ek in my lewe gehad het. Ek sal dit nooit vergeet nie. Ek sal ook die vriendskappe wat ek daar gemaak het vir ewig koester.” Verona was vier jaar oud toe haar sangtalent ontdek is. Haar tannie sou haar by die skool kom oplaai en dan sou dié twee uit volle bors op pad huis toe sing. Later is haar ma aangesê om haar vir sanglesse te stuur. Op agtjarige ouderdom het Heidi Schoeman van die Ateljee van Uitvoerende Kunste haar ingeneem en het sy haar eerste liedjie by die Vereeniging Kunstefees opgevoer waarvoor sy ŉ A++ gekry het. Gedurende haar skoolloopbaan het sy gereeld aan eisteddfods, skoolkonserte en kunstefeeste deelgeneem. Sy het ook haar Trinity Concert Certificate voltooi en was vier jaar deel van die Suid-Gautengse jeugkoor, CollaVocé. Sy het ná skool ŉ honneursgraad in joernalistiek verwerf. Verona het gedurende dié tyd die karakter Brionay in die SABC2-sepie 7de Laan vertolk en was ook naaswenner van die werklikheidsreeks op kykNET, Jy is my liefling. Tans werk sy van die huis af om die pot aan die kook te hou. Sy het haar eie maatskappy, maar werk ook vir ŉ tydskrif waar sy hul sosiale media beman en joernalistieke en aanbiedingswerk doen. “In hierdie stadium is dit moeilik om vir die onmiddellike toekoms te beplan. Alles is vreeslik deurmekaar, maar intussen probeer ŉ mens innoverend wees en geleenthede raaksien wat die toekoms kan verbeter.” “Voorwaardes” is op iTunes, Deezer, Spotify en Google Play beskikbaar.